Dogters kom op vermoorde ma se liggaam afArgieffoto: Nico Strydom Die liggaam van ŉ 42-jarige vrou, wat as ŉ administratiewe klerk vir die Limpopo-polisie gewerk het, is Saterdagoggend in haar huis aangetref. Lt.kol. Malesela Ledwaba, polisiewoordvoerder, het gesê die vrou se liggaam is deur haar twee dogters, onderskeidelik 18 en 24 jaar oud, in haar huis in die Tshamahanzi-nedersetting naby Mokopane gevind. “Die vrou se 45-jarige vriend, wat haar lewensmaat is, is reeds deur die polisie in hegtenis geneem. Die motief vir die moord is nog nie bekend nie en word ondersoek,” het hy gesê. Die man was in besit van die vrou se voertuig gewees. Die man sal na verwagting Maandag in die Mokerong-landdroshof verskyn op aanklag van moord. Die oorledene was ŉ administratiewe klerk by die Mahwelereng-polisiestasie. ŉ Nadoodse ondersoek sal gedoen word om die oorsaak van haar dood te bepaal.